[...n] ngakên kapêndhêt saking pangandikanipun ingkang rama: Pêpatih Pakualaman. 2. Radèn Natarata, ingkang wau sampun nate nyuwita ing ngarsa dalêm Ingkang Sinuhun Kangjêng Sultan, tur dados abdi dalêm pulisi dhistrik, pratelanipun kawrat ing Jurumartani taun 1868 ôngka 13, pangakênipun waton saking dhawuh dalêm Ingkang Sinuhun Kangjêng Sultan sapunika piyambak kala sêmantên jumênêng enggal, dados kalih pisan kalêbêt saksi ingkang kenging kaanggêp, ewa dèntên taksih kathah gèsèhipun sakalihan, tuwin gèsèh kalih pratelanipun priyantun Ngayogya ingkang sanès-sanès, kawrat ing pêparingipun sêrat ibêr dhumatêng kula, kados ta nama pangeran arya punika: saking pratelanipun Mas Panji Sasraminarsa pasêbutanipun para pangeran putra sadaya, anjawi ingkang gadhangan pangeran adipati: badhe gumantos, saking pratelanipun Radèn Natarata lêrêsipun angamungakên ingkang miyos saking garwa padmi, sawênèh wontên ingkang cariyos kosokwangsul, ingkang kasêbut pangeran arya namung putra dalêm saking garwa ampeyan, saèmpêr minôngka lintunipun nama gusti. Wondening nama gusti punika saking pratelanipun Mas Panji Sasraminarsa namung kagêm kangjêng gusti pangeran adipati, ingkang rayi-rayi namung kasêbut kangjêng pangeran arya anu, manawi putri nama ratu anu, manawi saking ampeyan bêndara pangeran arya, bêndara radèn ayu, saking pratelanipun Radèn Natarata kagêm putra dalêm saking garwa padmi kakung putri sadaya, nama